Марко Ганчев
Раздвоените

chitanka.info

Успях различни болки да опитам,

аритмията не познах поне:

изричах дълго „не“ при бавен ритъм,

при по-забързан казвах кратко „не“.

А колебливите, ония, дето

със цел да оцелеят, мълчешком

преглъщаха си неритмично „не“-то,

превръщали са си го в хематом.

Те по-безвреме стигнаха до края

от мен и цепнатината поне

в сърцата им къде минава, зная:

помежду клапите на „да“ и „не“…

1986

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.